II. gimnazija Maribor

**Pravila šolske prehrane**

**Objavljeno:**

Na spletni strani šole dne: 18. 10. 2016

Na oglasni deski šole dne: 18. 10. 2016

Prične veljati dne: 19. 10. 2016

Na osnovi 6. člena *Zakona o šolski prehrani* (Uradni list RS, št. 3/2013 z dne 11. 1. 2013) je *Svet zavoda II. gimnazije Maribor* na seji dne 13. 10. 2016 obravnaval in sprejel

**Pravila šolske prehrane na II. gimnaziji Maribor**

**I. SPLOŠNE DOLOČBE**

**1. člen**

S temi pravili se na II. gimnaziji Maribor (v nadaljevanju: šola) določajo postopki, ki se nanašajo na:

* izbiro in obveznosti ponudnika prehrane na šoli (v nadaljevanju: ponudnik),
* organizacijo šolske prehrane,
* evidentiranje koriščenja obrokov in nadzor nad njim,
* določanje časa in načina odjave posameznega obroka,
* načine seznanitve dijakov in staršev s pravili in pravicami do subvencioniranja prehrane.

**II. IZBIRA IN OBVEZNOSTI PONUDNIKA**

**2. člen**

Za nabavo, pripravo in razdeljevanje obrokov se sklene pogodba z zunanjim izvajalcem, ki ga šola izbere v skladu z *Zakonom o javnem naročanju*.

**3. člen**

Ponudnik pripravlja in razdeljuje subvencionirano prehrano v skladu s podpisano pogodbo. Razdeljevanje poteka v prostorih II. gimnazije Maribor. Najete prostore lahko ponudnik prilagodi svojim potrebam, vendar samo v soglasju in po predhodnem dogovoru s šolo.

**4. člen**

Ponudnik zagotovi:

* ves drobni inventar za razdeljevanje obrokov (pladnji, krožniki, kozarci, pribor, prtički) in poskrbi za njegovo čistočo;
* čistočo prostora med razdeljevanjem obrokov.

**5. člen**

Ponudnik:

* pripravlja obroke v svoji kuhinji in jih na šolo dostavi s svojim vozilom in v svojih posodah;
* poskrbi za nemoteno razdeljevanje obrokov dijakom;
* poskrbi za odvoz in uničenje morebitnih ostankov hrane.

Vse svoje dejavnosti pri pripravi, prevozu, razdeljevanju hrane in odvozu ostankov hrane opravlja v skladu s sklenjeno pogodbo in upoštevajoč vse državne in evropske predpise, ki to področje urejajo (HACCP).

**III. ORGANIZACIJA ŠOLSKE PREHRANE**

**6. člen**

Prijavnico na šolsko prehrano starši/skrbniki oddajo na predpisanem obrazcu praviloma v mesecu juniju za prihodnje šolsko leto. Prijavnico je možno oddati tudi kadar koli med šolskim letom.
Prijavnico se odda organizatorju šolske prehrane, razredniku ali v tajništvu in se jo hrani do konca šolskega leta, za katero je bila oddana, pri organizatorju šolske prehrane.

**7. člen**

Odjavo od šolske prehrane se na predpisanem obrazcu odda organizatorju šolske prehrane. Dijak je od prehrane odjavljen z naslednjim delovnim dnem oz. z dnem, ki ga določi oseba, ki je podala odjavo. Odjava prehrane za nazaj ni mogoča.

**8. člen**

O pravici do subvencije za malico odloča *Center za socialno delo RS*. Šola je o upravičenosti in višini subvencij za malice za dijake obveščena preko *Centralne evidence udeležencev vzgoje in izobraževanja* (krajše: CEUVIZ). Dijakom oz. staršem tovrstnih informacij od *Centra za socialno delo RS* ni treba posredovati šoli.

Izjema so dijaki, ki so v rejništvu, dijaki, ki so prosilci za azil, in dijaki, ki so nameščeni v zavode za vzgojo in izobraževanje otrok in mladostnikov za posebne potrebe oz. v domove za učence in obiskujejo šolo izven zavoda; ti so namreč upravičeni do polne subvencije. Subvencijo uveljavljajo s prijavo na malico.

**9. člen**

Do polne subvencije za malico oz. do v celoti brezplačne malice so upravičeni dijaki iz družin, v katerih povprečni mesečni dohodek na osebo, ugotovljen v odločbi o otroškem dodatku, ne presega 42 % neto povprečne plače v RS.

Do delne subvencije za malico pa so upravičeni dijaki iz družin, v katerih povprečni mesečni dohodek na osebo, ugotovljen v odločbi o otroškem dodatku, znaša:

* nad 42 do 53 % neto povprečne plače v RS (peti razred otroškega dodatka), in sicer v višini 70 % cene malice, oziroma
* nad 53 do 64 % neto povprečne plače v RS (šesti razred otroškega dodatka), in sicer v višini 40 % cene malice.

**10. člen**

S prijavo na šolsko prehrano se dijaki oz. starši obvežejo, da bodo:

* spoštovali pravila šolske prehrane,
* plačali prispevek za šolsko prehrano,
* šoli v 30 dneh sporočili vsako spremembo podatkov, ki so jo podali v prijavi na prehrano.

**11. člen**

Dijaki imajo pravico do subvencije za malico za vsak dan prisotnosti pri pouku, na strokovnih ekskurzijah, športnih in kulturnih dnevih ter pri obveznem delu obveznih izbirnih vsebin, ki jih šola izvaja v skladu s šolskim koledarjem. Pravica ni prenosljiva.

**12. člen**

Dijak oz. starši šoli plačajo prispevek za malico v višini razlike med pripadajočo subvencijo in ceno malice.
Dijaki oz. starši lastni prispevek za šolsko malico naložijo v obliki dobroimetja na dijaško izkaznico.

**13. člen**

Dijaki imajo čas za malico po urniku, ki je usklajen s časom, predvidenim za prehrano.

**14. člen**

Dijaki dobijo malico v jedilnici, kjer jo tudi zaužijejo.

**15. člen**

Dijaki pri uživanju obroka upoštevajo vsa higienska pravila in pravila lepega vedenja. Neupoštevanje teh pravil se šteje za lažjo kršitev šolskega reda. Nadzor nad razdeljevanjem hrane v razdeljevalnici opravljajo delavci ponudnika. Nadzor v jedilnicah opravljajo dežurni strokovni delavci.

**IV. ČAS IN NAČIN PRIJAVE/ODJAVE POSAMEZNEGA OBROKA**

**16. člen**

Dijaki lahko obrok naročijo za 5 dni naprej na elektronskem terminalu ponudnika v šolski jedilnici ali preko portala Lo.polis. Izbirajo lahko med toplim in hladnim, mesnim in brezmesnim menijem in meniji po izboru ponudnika (vsak dan 8 različnih menijev).

Dijak, ki predvideva odsotnost, se na malico ne naroči. Dijak plača lastni prispevek za vsak obrok, ki ga naroči.

**17. člen**

Če se je dijak na obrok prijavil in ugotovil, da malice iz kakršnih koli razlogov ne bo prevzel, se mora preko portala Lo.polis od obroka odjaviti. Od posameznega obroka se je potrebno odjaviti 1 dan prej do 12. ure (pravočasna odjava). Če se dijak od posameznega naročenega obroka ni pravočasno odjavil, plača polno ceno malice, kar velja tudi za subvencionirane obroke (nepravočasna odjava in neprevzeti obroki).

**V. SEZNANITEV DIJAKOV IN STARŠEV**

**18. člen**

Šola seznani dijake in starše o organizaciji šolske prehrane, pravilih šolske prehrane, subvencioniranju malice ter o načinu in postopku uveljavljanja subvencije praviloma do začetka šolskega leta. Starše in dijake se praviloma seznani preko oglasnih desk in spletnih strani šole.

**VI. EVIDENTIRANJE, NADZOR NAD KORIŠČENJEM OBROKOV**

**19. člen**

Šola vodi evidenco prijavljenih na šolsko prehrano, ki obsega podatke o dijaku, prijavljenem na šolsko prehrano v skladu z določili *Zakona o šolski prehrani*.

Šola lahko drugemu vzgojno-izobraževalnemu zavodu oz. zunanjemu izvajalcu za evidentiranje prevzema obrokov posreduje ime in priimek prijavljenih dijakov.

**20. člen**

Ponudnik subvencionirane prehrane na šoli poskrbi za elektronsko vodenje evidence naročenih in porabljenih obrokov. V skladu s pogodbo ponudnik za to dejavnost uporabi dijaške izkaznice.

**21. člen**

Dnevno se vodi evidenca o:

* številu prijavljenih dijakov,
* številu prevzetih subvencioniranih obrokov,
* številu prijavljenih, vendar neprevzetih obrokov.

Nadzor nad koriščenjem obrokov opravlja organizator šolske prehrane.

**22. člen**

Evidenco realiziranih toplih obrokov v aplikaciji *Ministrstva za šolstvo in šport RS* vodi delavec, ki mu je dodeljen certifikat.

**23. člen**

Izpolnjevanje dogovorjenih dolžnosti zunanjega izvajalca preverja organizator šolske prehrane in o tem obvešča ravnatelja.

**24. člen
(veljavnost pravilnika)**

Pravilnik stopi v veljavo naslednji dan po objavi na spletni strani in oglasni deski šole.

Številka: 007-1/2016/3

Maribor, dne 18. 10. 2016

 Žig: Predsednica sveta zavoda

 Sanja Cvar